钦定古今图书集成/明伦汇编/闺媛典/第341卷 > 楚处庄侄
## 钦定古今图书集成/明伦汇编/闺媛典/第341卷 > 楚处庄侄

按刘向《列女传》，楚处庄侄者，楚顷襄王之夫人，县邑
之女也。初，顷襄王好台榭，出入不时，行年四十，不立
太子，谏者蔽塞，屈原放逐，国既殆矣。秦欲袭其国，乃
使张仪间之，使其左右谓王曰：“南游于唐五百里有
乐焉。王将往。”是时庄侄年十二，谓其母曰：“王好淫乐，
出入不时，春秋既盛，不立太子。今秦又使人重赂左
右，以惑我王，使游五百里外，以观其势。王已出，奸臣
必倍敌国而发谋，王必不得反国，侄愿往谏之。”其母
曰：“汝婴儿也，安知谏？”不遣，侄乃逃。以缇竿为帜，伏南
郊道旁。王车至，侄举其帜，王见之而止。使人往问之，
使者报曰：“有一女童伏于帜下，愿有谒于王。”王曰：“召
之。”侄至。王曰：“女何为者也？”侄对曰：“妾县邑之女也，欲
言隐事于王，恐壅闭塞而不得见。闻大王出游五百
里，因以帜见”王曰：“子何以戒寡人？”侄对曰：“大鱼失水，
有龙无尾，墙欲内崩，而王不视。”王曰：“不知也？”侄对曰：
“大鱼失水者，王离国五百里也。乐之于前，不思祸之
起于后也。有龙无尾者，年既四十，无太子也，国无弼
辅，必且殆也；墙欲内崩而王不视者，祸乱且成而王
不改也。”王曰：“何谓也？”侄曰：“王好台榭，不恤众庶，出入
不时，耳目不聪明；春秋四十，不立太子，国无强辅，外
内崩壤。强秦使人，内间王左右，使王不改，滋日以甚。
今祸且构，王游于五百里之外，王必遂往，国非王之
国也。”王曰：“何也？”侄曰：“王之致此三难也，以五患。”王曰：
“何谓五患？”侄曰：“宫室相望，城郭阔远，一患也；宫垣衣
绣，民人无褐，二患也；奢侈无度，国且虚竭，三患也；百
姓饥饿，马有馀秣，四患也；邪臣在侧，贤者不达，五患
也。王有五患，故及三难。”王曰：“善。”命后车载之。立还反
国门已闭，反者已定，王乃发鄢郢之师以击之，仅能
胜之，乃立侄为夫人，立在郑子袖之右为王陈节俭
爱民之事。楚国复强。君子谓庄侄虽违于礼，而终守
以正。《诗》云：“北风其喈，雨雪霏霏。惠而好我，携手同归。”
此之谓也。